‘Dodelike’ N1-botsing het LUR bekommerdDie ongelukstoneel. (Foto: Twitter) Jacob Mamabolo, die Gautengse LUR vir openbare vervoer en padinfrastruktuur, eis dringende ingryping ná Vrydag se dodelike kettingbotsing op die N1 in Pretoria. Jacob Mamabolo het sy kommer uitgespreek oor die hoë aantal sterftes op Suid-Afrikaanse paaie nadat twee vragmotors en minstens agt voertuie tussen die Pumulani-tolplaza en Walmansthal gebots het. Sewe mense het in dié voorval omgekom. “Ek glo dat ons buitengewone ingrypings en ŉ nuwe paradigmaskuif nodig het om die sterftesyfer in ons padnetwerk te verminder,” het Mamabolo gesê. Die LUR het in ŉ verklaring sy medelye met die oorledenes se naasbestaandes betoon. “Ons wil ons innige meegevoel betuig met die families wat hul geliefdes verloor het en wens die beseerdes ŉ vinnige herstel toe. Een dood op ons paaie is een te veel.” Mamabolo het motoriste versoek om altyd ŉ veilige volgafstand te behou en die regering te help om die sterftes op paaie te verminder. “Ons kan nie die belangrikheid van versigtigheid op paaie genoeg beklemtoon nie. Dit is jammer dat die ongeluk plaasgevind het op die vooraand van ons Vervoermaand-veldtog wat onder meer kwessies oor padveiligheid uitlig,” het die LUR gesê. Luidens die verklaring het die departement van vervoer Vrydag met vyf munisipaliteite in die provinsie vergader om planne te beraam oor hoe Gautengse paaie veiliger gemaak kan word.